ไทยพาณิชย์ออกกองทุนหุ้นกู้อายุยาว7ปีจ่าย3.9%ต่อปี
บลจ.ไทยพาณิชย์ ออกหุ้นกู้เอกชนชั้นดี รุ่น 2 ลง 7 ปี 1 เดือน จ่าย 3.90% ต่อปี ขายวันนี้ &#8211; 14 มิ.ย.53
8 มิ.ย. 2553

บลจ.ไทยพาณิชย์ ออกหุ้นกู้เอกชนชั้นดี รุ่น 2 ลง 7 ปี 1 เดือน จ่าย 3.90% ต่อปี ขายวันนี้ – 14 มิ.ย.53
นางโชติกา สวนานนท์  กรรมการผู้อำนวยการ บริษัทหลักทรัพย์จัดการกองทุน ไทยพาณิชย์ จำกัด เปิดเผยว่า จากกระแสตอบรับการเสนอขายหุ้นกู้เอกชนชั้นดีในช่วงที่ผ่านมา  ทำให้บริษัทฯ ยังคงให้ความสำคัญกับการคัดเลือกตราสารหนี้เอกชนในประเทศที่มีอันดับความน่าเชื่อถือระดับ Investment Grade เพื่อเป็นทางเลือกสำหรับนักลงทุน โดยขณะนี้ บริษัทฯ อยู่ระหว่างเปิดขายกองทุนเปิดไทยพาณิชย์ตราสารหนี้ 7Y1M2 (SCB Fixed Income 7Y1M2) อายุประมาณ 7 ปี 1 เดือน รุ่น 2 มูลค่า 4,000 ล้านบาท และจะเปิดจองเพียงครั้งเดียวด้วยเงินลงทุนขั้นต่ำเพียง 10,000 บาท ตั้งแต่วันนี้-14 มิ.ย.นี้
กองทุนเปิดไทยพาณิชย์ตราสารหนี้ 7Y1M2 มีนโยบายการลงทุนในหุ้นกู้บริษัทชั้นนำจำนวน 6 บริษัท ประกอบด้วย บริษัท ปตท(PTT) สัดส่วนการลงทุน 2.17% มีอันดับความน่าเชื่อถือ AAA จากฟิทช์เรทติ้ง บริษัท ทางด่วนกรุงเทพ (BECL) สัดส่วน 10.87%  ได้รับอันดับความน่าเชื่อถือระดับ A จากทริสเรทติ้ง บริษัท โทรีเซนไทย  เอเยนต์ซีส์ (TTA) สัดส่วน 21.74%  อันดับความน่าเชื่อถือระดับ A- จากฟิทช์เรทติ้ง บริษัท แสนสิริ (SIRI) สัดส่วน 21.74  อันดับความน่าเชื่อถือระดับ BBB+ จากทริสเรทติ้ง บริษัท โรงแรมเซ็นทรัลพลาซา สัดส่วน 21.74%  อันดับความน่าเชื่อถือระดับ A- จากทริสเรทติ้ง และธนาคารไทยพาณิชย์  (SCB) สัดส่วน 21.74% อันดับความน่าเชื่อถือ AA จากฟิทช์เรทติ้ง ซึ่งคาดว่ากองทุนดังกล่าวจะให้ผลตอบแทนเฉลี่ยประมาณ 3.90% ต่อปี โดยบริษัทจะจ่ายผลตอบแทนทุกๆ 3 เดือน
"การออกตราสารหนี้ระยะยาวถือเป็นการตอบสนองความต้องการนักลงทุนที่ต้องการล็อคผลตอบแทน เพื่อป้องกันความเสี่ยงจากความผันผวนของอัตราดอกเบี้ย  ซึ่งถือว่าผลตอบแทนที่ได้ยังอยู่ในระดับดีคือสูงกว่าดอกเบี้ยเงินฝากทั้งยังไม่ต้องเสียภาษี  โดยเรามั่นใจว่ากองทุนนี้จะได้รับการตอบรับที่ดีจากนักลงทุนเหมือนรุ่นที่ผ่านมาซึ่งขายหมดในเวลาอันรวดเร็ว  โดยตั้งแต่ต้นปีที่ผ่านมา บริษัทฯสามารถระดมเม็ดเงินลงทุนจากกองทุนหุ้นกู้เอกชนชั้นดีแล้วประมาณ 28,000 ล้านบาท"นางโชติกากล่าว
พร้อมกันนี้ บริษัทยังได้เตรียมเปิดขายกองทุนที่ลงทุนในพันธบัตรรัฐบาลไทยอีก 2 รุ่น  ได้แก่ กองทุนเปิดไทยพาณิชย์พันธบัตรรัฐบาล 3M35  (SCBGB3M35)  อายุโครงการประมาณ 3 เดือน มูลค่า 2,000 ล้านบาท ผลตอบแทนประมาณ 1.00% ต่อปี และกองทุนเปิดไทยพาณิชย์พันธบัตรรัฐบาล 6M62  (SCBGB6M62)  อายุประมาณ 6 เดือน มูลค่าโครงการ 2,000 ล้านบาท ผลตอบแทนประมาณ 1.10% ต่อปี ระหว่างวันที่ 10-16 มิ.ย.นี้